Zé Roberto

**Zé Roberto** (kodanikunimega **José Roberto da Silva Júnior**; (sündinud 6. juulil 1974 Ipirangas) on endine brasiilia jalgpallur (poolkaitsja).

Zé Roberto mängis klubides Portuguesa São Paulo (1994–97), Madridi Real (1997), Clube de Regatas do Flamengo (1998), Leverkuseni Bayer (1998–2002), Müncheni Bayern (2002–06 ja 2007–09), Santos FC (2006–07, Hamburger SV (2009–11) ja Katari klubis Al-Gharafa SC (2011–12). 2012. aastal läks ta karjääri lõpetama kodumaale Grêmiosse, kuid sõlmis kaks aastat hiljem lepingu Palmeirasega, kellega tuli 2016. aastal Brasiilia meistriks. 2017. aasta hooaja lõpus lõpetas ta Palmeirases karjääri.

Tema klubikarjääri parimad saavutused on UEFA Meistrite Liiga võit 1997/98, La Liga võit (1997), Saksamaa meistriks tulek (2003, 2005, 2008) ja Brasiilia meistriks tulek 2016. Ta võitis neli korda Saksamaa karika (2003, 2005, 2006, 2008) ja Saksamaa liigakarika (2004).

## Koondisekarjäär

Brasiilia jalgpallikoondises debüteeris Zé Roberto 12. augustil 1995 Lõuna-Korea jalgpallikoondise vastu. Ta lõpetas koondises mängimise 2007. Brasiiliat esindas ta 84 mängus, kus lõi 6 väravat.

Kesk- ja Põhja-Ameerika jalgpallikoondiste 1996. aasta CONCACAF Gold Cup toimus USA-s ja külalisena kutsuti sinna ka Brasiilia. Aga selleks, et ülekaal liiga selge ei oleks, saatis Brasiilia sinna U23 koondise, kuhu kuulus ka Zé Roberto. Koondise peatreener oli Mário Zagallo. 11. jaanuaril alistas Brasiilia 4:1 Kanada jalgpallikoondise, minnes juba 14. minutil 3:0 ette, ja 13. jaanuaril Hondurase jalgpallikoondise 5:0. Selles mängus vahetati Zé Roberto 81. minutil platsile ja samal minutil lõi Brasiilia viimase värava. See oli ka ainus mäng sel turniiril, kus Zé Roberto platsile pääses. Brasiilia alistas poolfinaalis USA jalgpallikoondise 1:0 ja kaotas finaalis Mehhiko jalgpallikoondisele 0:2.

1997. aasta Copa América toimus Boliivias. Selleks ajaks oli Zé Roberto pääsenud Brasiilia põhimeeskonda, mida samuti juhendas Zagallo. 13. juunil alistas Brasiilia turniirile külalisena kutsutud Costa Rica jalgpallikoondise 5:0, 16. juunil teise külalise Mehhiko pärast 0:2 kaotatud poolaega 3:2 ja 19. juunil Colombia jalgpallikoondise 2:0. 22. juunil võitis Brasiilia veerandfinaalis esimese poolaja väravatest Paraguay jalgpallikoondise 2:0, kusjuures Ronaldo sooritas peaaegu kübaratriki, ainult väravavaht José Luis Chilavert tõrjus 64. minutil tema löödud penalti. 26. juunil alistas Brasiilia poolfinaalis Peruu jalgpallikoondise 7:0, minnes juhtima juba 1. minutil. 29. juunil toimus finaal Boliivia jalgpallikoondise vastu, kus Zé Roberto sekkus vahetusest 62. minutil seisul 1:1 ja lõi 90. minutil viimase värava seisuks 3:1.

Valitseva maailmameistrina kutsuti Brasiilia 1997. aasta konföderatsioonide karikavõistlustele, mis toimusid Saudi Araabias. Zé Roberto mängis algusest lõpuni kaasa 12. detsembril peetud esimese vooru kohtumise korraldajate vastu, mille Brasiilia võitis 3:0, kuid nähtavasti mängis Zé Roberto kehvasti, sest rohkem Zagallo teda platsile ei saatnud. Brasiilia viigistas teises voorus 0:0 Austraalia koondisega, aga võitis seejärel kõik ülejäänud kohtumised, sealhulgas kolmandas alagrupivoorus 3:2 Mehhiko, kes 8 värava löömisest hoolimata alagrupist edasi ei jõudnud, ja finaalis uuesti Austraalia koondise, seekord 6:0.

1998. aasta maailmameistrivõistlused jalgpallis toimusid Prantsusmaal. Brasiilia võitis kõigepealt alagrupi ja siis 4:1 Tšiili jalgpallikoondise. 3. juulil mängiti veerandfinaal Taani jalgpallikoondise vastu, mille Brasiilia samuti võitis (3:2). Zé Roberto sekkus mängu 87. minutil Rivaldo asemele, väravad olid selleks ajaks löödud. Rohkem Zé Roberto MM-il mänguaega ei saanud. Brasiilia võitis poolfinaalis penaltiseerias Hollandi jalgpallikoondise ja kaotas finaalis korraldajamaale.

1999. aasta Copa América toimus Paraguays. Brasiilia võitis alagrupi täiseduga, alistades järgemööda 30. juunil Venezuela jalgpallikoondise 7:0, 3. juulil külaliseks kutsutud Mehhiko 2:1 ja 6. juulil Tšiili 1:0. Viimane kohtumine lõpetati 85. minutil udu tõttu. 11. juulil alistas Brasiilia veerandfinaalis 2:1 Argentina jalgpallikoondise, 14. juulil poolfinaalis 2:0 uuesti Mehhiko ja 18. juulil finaalis (Zé Roberto mängis kogu kohtumise) 3:0 Uruguay jalgpallikoondise.

1999. aasta konföderatsioonide karikavõistlused toimusid Mehhikos ja Brasiilia kutsuti sinna valitseva MM-finalistina, sest maailmameister Prantsusmaa loobus nendest võistlustest. Brasiilia esimene mäng toimus juba 24. juulil, väga vähe aega pärast Copa Américat, ja Brasiilia võitis selles Saksamaa jalgpallikoondise 4:0. Zé Roberto lõi 62. minutil avavärava ja vahetati 82. minutil seisul 2:0 välja. 28. juulil alistas Brasiilia 1:0 USA (Zé Roberto mängis kogu kohtumise) ja 30. juulil 2:0 Uus-Meremaa jalgpallikoondise (Zé Roberto ei mänginud). Poolfinaalis 1. augustil alistas Brasiilia 8:2 Saudi Araabia jalgpallikoondise (Zé Roberto mängis kogu kohtumise ja viis Brasiilia 33. minutil 3:2 juhtima). Finaalis 4. augustil sai Zé Roberto juba 5. minutil kollase kaardi. Brasiilia jäi 28. minutil 0:2 taha, 47. minutil viigistas 2:2, siis jäi uuesti 2:4 taha. 63. minutil vähendas Zé Roberto vahet 3:4-le, aga see jäigi kohtumise viimaseks väravaks.

2001. aasta Copa Américale Zé Robertot ei võetud. Brasiilia võitis alagrupi, aga kaotas veerandfinaalis 0:2 Hondurasele.

2001. aasta konföderatsioonide karikavõistlustel pääses Brasiilia alagrupist edasi kobamisi teisena ja kaotas seejärel nii poolfinaali kui pronksimängu.

2002. aasta MM-koondisse Zé Roberto ei pääsenud. Brasiilia võitis kõik kohtumised ja tuli maailmameistriks.

2003. aasta konföderatsioonide karikavõistlustel jäi Brasiilia alagrupis kolmandaks ega pääsenudki edasi.

2004. aasta Copa Américale ei võetud Zé Robertot samuti. Brasiilia jäi alagrupis teiseks, aga tuli ometi Lõuna-Ameerika meistriks, võites nii poolfinaali kui finaali penaltiseerias.

2005. aasta konföderatsioonide karikavõistlused toimusid Saksamaal ja Zé Roberto esines kõigis Brasiilia mängudes algrivistuses. 16. juunil alistas Brasiilia 3:0 Kreeka jalgpallikoondise, kuid kaotas 19. juunil Mehhikole. 22. juunil toimus otsustav mäng Jaapani jalgpallikoondise vastu, kus Brasiiliale piisas viigist. Brasiilia võitis poolaja 2:1, 66. minutil sai Zé Roberto kollase kaardi ja vahetati 78. minutil välja. Mäng lõppes 2:2 ja alagrupi võitis Mehhiko Brasiilia ees, kes edestas Jaapanit tänu väravate vahele. Poolfinaalis alistas Brasiilia 25. juunil Saksamaa ja 29. juunil finaalis 4:1 Argentina.

Zé Roberto viimaseks suurvõistluseks jäid 2006. aasta maailmameistrivõistlused jalgpallis, mis peeti Saksamaal. Zé Roberto osales kõigis Brasiilia kohtumistes. 13. juunil alistas Brasiilia 1:0 Horvaatia jalgpallikoondise. 18. juunil võitis Brasiilia 2:0 Austraalia ja Zé Roberto valiti kohtumise parimaks mängijaks. Sellega oli alagrupivõit tagatud ja 22. juunil kolmandas mängus Jaapani vastu sekkus Zé Roberto alles 71. minutil eduseisus 3:1. Brasiilia võitis 4:1. Edasi võitis Brasiilia 27. juunil Ghana jalgpallikoondise 3:0, kusjuures Zé Roberto lõi 84. minutil viimase värava ja valiti kohtumise parimaks mängijaks. Kuid veerandfinaalis kaotas Brasiilia 1. juulil Prantsusmaa jalgpallikoondisele ja langes välja.

## Isiklikku

Zé Roberto on 172&nbsp;cm pikk ja kaalub 71&nbsp;kg.

Zé Ronerto naise nimi on Luciana. Neil on kolm last: Endrik, Miriá ja Isabelli.

## Saavutused
;Real Madrid
*La Liga: 1996–97
*Supercopa de España: 1997
*UEFA Meistrite Liiga: 1997–98
;Müncheni Bayern
*Bundesliga: 2002–03, 2004–05, 2005–06, 2007–08
*DFB-Pokal: 2002–03, 2004–05, 2005–06, 2007–08
*DFL-Ligapokal: 2004, 2007
;Santos
*Campeonato Paulista: 2007
;Al-Gharafa
*Emir of Qatar Cup: 2012
;Palmeiras
*Campeonato Brasileiro Série A: 2016
*Copa do Brasil: 2015

## Välislingid

*Leverkusen who's who